1 КОРПОРАЦИЯЛАР ҚАРЖЫСЫ: ҰЙЫМДАСТЫРУ НЕГІЗДЕРІ 
ЖӘНЕ ОЛАРДЫҢ ҚАРЖЫ СФЕРАСЫНЫҢ МАЗМҰНЫ

Корпорация (латын сөзінен алғанда) – біріккен қоғамдастық қоғам, одақ, тұлғалар тобын білдіреді. 
Корпоративтік қаржы қаржылық ресурстарды пайдаланудағы нақты қаржылық айналыста пайда болатын экономикалық қатынастар жиынтығын құрайды. Ақша айналысы корпорация қаржыларының негізін құрайды нақты ақша айналысы – бұл құн қозғалысын туындыратын және ақшалай төлемдері ағыммен қатар жүретін экономикалық үдеріс болып табылады. 
Корпорацияның қаржы жағдайы осы кәсіпорынның белгілі бір кезеңдегі қаржылық тұрақтылығын және оның өз шаруашылық қызметін  үздіксіз жүргізуі мен өзінің қарыз міндеттемелерін уақтылы өтеуі үшән қаржы ресурстарын қамтамасыз етуін көрсетеді.
Корпорациялық қаржы қызметі – бұл оның осы қызмет нәтижесінде меншікті және тартылған капиталдың көлемі мен құрамына өзгеріс әкелетін іс – әрекеті болып табылады.  Ол қаржы ресурстарының жүйелі түрде түсуі мен тиімді пайдалануына, есеп жіне несие тәртібін сақтауға, меншікті және қарыз қаражаттарының ара қатынастарының үйлесімділіктеріне, сондай –ақ кәсіпорынның тиімді қызмет етуі мақсатында қаржылық тұрақтылыққа қол жеткізілуге бағытталуы тиіс. Корпорация қызметінің қаржылық өндірістік және коммерциялық  жақтары арасындағы тығыз байланыс пен өзара тәуелділік бар.
Корпоративтік қаржы – материалдық және еңбек құралдары мен қаржы ресурстарын бағалауды басқара отырып, олардың байланысты болуын, яғни тепе-теңдігін қамтамасыз етеді. Корпоративтік қаржы жалпы мемлекеттің орталықтандырылған  ақшалай қаражаттар қорының, яғни бюджеттің қалыптасуында шешуші рөлді атқарады. Ал мемлекетің бюджетінің жағдайы әрқашан да экономика тұрақтылығы мен әлеуметтік жүйенің жетілдіруін ің негізгі көрсеткіші болып табылады. 
Корпоративтік қаржыларды ұйымдастыру қағидаларына төмендегілер жатады:
1) шаруашылық қызметті өзін-өзі реттеуі;
2) өзін-өзі қаржыландыру және өзін-өзі өтеу;
3) айналым қорларын қалыптастыратын көздердің меншікті және тартылған болып бөлінуі;
4) ақшалай ресурстардың болуы.
Шаруашылық қызметті өзін-өзі реттеу қағидасының мәні – корпорацияларға өндірістік және ғылыми-техникалық дамуы туралы шешімдерді қабылдауға және оны іске асыруға қолда бар материалдық, еңбек және қаржылық ресурстар тұрғысынан дербестік беру. Корпорация тікелей өз қызметін жоспарлайды және өндірілетін өнімге (қызметке) деген сұранысына байланысты даму перспективасын анықтайды.
Жедел және ағымдағы жоспарлардың негізін өнімді тұтынушылар мен материалдық шикізаттарды жеткізушілермен жасалған келісім-шарттар (контрактілер) құрайды. Қаржылық жоспарлар өндірістік (бизнес-жоспарларды) жоспарларда көзделген шараларды ақшалай ресурстармен қамтамасыз етуге, сонымен қатар мемлекеттің бюджет жүйесінің мүддесіне кепілдік беру бағытталған.
Қосымша-қаржы ресурстарды тарту үшін корпорациялар бағалы қағаздарды (акциялар, облигациялар) шығарады және қор биржалардың қызметіне қатысады. 
Өзін-өзі өтеу қағидасының мәні – корпорацияның дамуына жұмсалған қаражаттар пайда және басқа меншікті қаржылық ресурстар есебінен өтелуі тиіс. Бұл қаражаттар корпорацияның меншікті капиталының минимальді нормативтік экономикалық тиімділігін қамтамасыз етуге қажет. Қаржыландыру жай және ұдайы өндірістегі меншікті көздердің және бюджет есебінен жүргізіледі және бюджет жүйесіне салық төленеді.
Өзін-өзі қаржыландыру өзін-өзі өтеуге қарағанда тек рентабельдік жұмысты емес, сонымен бірге, бюджет жүйесінің кірісін қалыптастыруды жай және ұдайы өндірісті іске асыратын коммерциялық негіздегі қаржы ресурстарын қалыптастыруды көздейді.
Өзін-өзі қаржыландыру қағидасы келісім-шарттағы міндеттемелерді, несиелік-есеп айырысу және салықты төлеу ережелердің орындалуы үшін корпорацияның материалдық жауапкершілігін күшейтуге мақсатталған.
Шаруашылық келісім-шарттарды бұзғаны үшін айыппұл төлемдерін өтеу, басқа ұйымдарға шығындарын төлеуден, кәсіпорынды өнімді (жұмысты, қызметті) жеткізу міндеттемесін орындаудан босатпайды.
Маусымдық сипаттағы өндіріс салаларында айналым қорлардың тартылған көздерінің үлесі басым, ал ауыр өнеркәсіп, көлік, коммуникация салаларында меншікті айналым қорлары басым.
Қаржы резервтерін құру қағидасы нарықтық конъюнктура жағдайында корпорацияның серіктестіктері алдындағы өз міндеттемелерін өтемеу жауапкершілігін реттейтін тұрақты қызметін қамтамасыз ету үшін қажет.
Акционерлік қоғамдағы қаржы резервтері таза пайдадан заңды негізде құрылады, ал басқа шаруашылық субъектілерде олардың жинақталуы құрылтайшылық құжаттарда белгіленеді. 
Практикада бұл қағидалардың іске асырылуы қаржы саясатын жасау және шаруашылық субъектінің қаржысын басқару жүйесін ұйымдастыру арқылы жүргізіледі. Ол үшін төмендегідей жағдайларды ескерген жөн:
1) қызмет саласы (коммерциялық және коммерциялық емес);
2) қызмет түрі (бағыты) – экспорт, импорт;
3) салалық ерекшелігі (өнеркәсіп, құрылыс, көлік, байланыс, ауыл шаруашылығы);
4) кәсіпкерлік қызметтің ұйымдық-құқықтық нысандары.
Бұл қағидаларды орындау корпорацияның табыстылығын және қаржылық тұрақтылығын практика жүзінде арттырады.
Корпорацияның қаржы стратегиясы – бұл кәсiпорынның функционалдық стратегиясының маңызды түрi болып табылады. Қаржы стратегиясы кәсiпорынның ұзақ мерзiмдi қаржы мақсатын қалыптастыру, осы мақсатқа қол жетiсiзудiң ең тиімдi жолы таңдау, сонымен бiрге сыртқы орта жағдайы өзгерген жағдайда қаржы ресурсын қалыптастыру мен пайдалану бағытын соған барабар нақтылау арқылы оның қаржы қызметiнiң барлық негiзгi бағыты мен қаржы қарым-қатынаспен камтамасыз етедi.
Корпорация қаржысының ұйымдастырылуы келесідей негізде жүргізіледі:
Бірінші – кәсіпорындарды заңды тұлға деп тану белгілері: 
1) мүліктің жекешеленуі, бухгалтерлік баланстың болуы;
2) осы мүлкімен, міндеттемелері бойынша жауапкершілік;
3) банкте есеп шотының болуы;
4) өз атынан қатынасқа түсуі.
Екінші – кәсіпорын қаржысының ұйымдастырылу қағидасы:
1) дербестік;
2) өзін-өзі қаржыландыру;
3) қаржылық қызметінің нәтижесіне қызығушылық;
4) қаржылық қызметінің нәтижесіне жауапкершілік;
5) қаржылық қызметті бақылау.
Үшінші – кәсіпорынның қаржылық ресурстарының қалыптасу көздері:
1) амортизациялыө төлем;
2) қаржылық қызметтерден және шаруашылық іс-әрекеттердің барлық түрлерінен келетін пайда;
3) серіктестікке қатысушылардың қосымша пай жарнасын төлеу;
4) шығарылатын облигациялардан алынатын қаражат;
5) акционерлік қоғамдардың жабық және ашық түріне акцияларды шығару арқылы және үйлестіру арқылы жұмылдыратын қаражаттар;
6) банктерден алынатын мезгілінен бұрын төленетін несиелер және басқа кредиторлардан алынатын несиелер (облигациялық займдардан басқа);
7) басқа да заңды қаражат көздері (заңды тұлғаның және жеке тұлғаның ерікті ақысыз жарна төлемі).

